2002/949/EY: Komission päätös, tehty 4 päivänä joulukuuta 2002, atsafenidiinin sisällyttämättä jättämisestä neuvoston direktiivin 91/414/ETY liitteeseen I (ETA:n kannalta merkityksellinen teksti) (tiedoksiannettu numerolla K(2002) 4781)



Virallinen lehti nro L 328 , 05/12/2002 s. 0023 - 0024



Komission päätös, tehty 4 päivänä joulukuuta 2002, atsafenidiinin sisällyttämättä jättämisestä neuvoston direktiivin 91/414/ETY liitteeseen I (tiedoksiannettu numerolla K(2002) 4781) (ETA:n kannalta merkityksellinen teksti) (2002/949/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2002/81/EY(2), ja erityisesti sen 6 artiklan 1 kohdan, sekä katsoo seuraavaa: (1) Direktiivin 91/414/ETY (jäljempänä "direktiivi") 6 artiklan 2 kohdan mukaisesti Espanja vastaanotti 25 päivänä kesäkuuta 1997 Du Pont de Nemours'lta (jäljempänä "hakija") hakemuksen atsafenidiini (DPX R 6447) -nimisen tehoaineen sisällyttämisestä direktiivin liitteeseen I. (2) Direktiivin 6 artiklan 3 kohdan mukaisesti komissio vahvisti tekemässään päätöksessä 98/242/EY(3), että atsafenidiinin osalta jätetyn asiakirja-aineiston voitiin periaatteessa katsoa täyttävän direktiivin liitteessä II ja kyseistä tehoainetta sisältävän kasvinsuojeluaineen osalta direktiivin liitteessä III säädetyt tietovaatimukset. (3) Direktiivin 5 artiklan 1 kohdan mukaan tehoaine on sisällytettävä liitteeseen I enintään 10 vuoden pituiseksi ajanjaksoksi, jos voidaan olettaa, että tehoainetta sisältävien kasvinsuojeluaineiden käytöllä tai niiden jäämillä ei ole haitallisia vaikutuksia ihmisten tai eläinten terveyteen tai pohjaveteen taikka kohtuuttomia haittavaikutuksia ympäristöön. (4) Atsafenidiinin osalta vaikutukset ihmisten terveyteen ja ympäristöön on arvioitu direktiivin 6 artiklan 2 ja 4 kohdan mukaisesti hakijan ehdottamien käyttötarkoitusten osalta. Esitteleväksi jäsenvaltioksi nimetty Espanja toimitti komissiolle tehoainetta koskevan arviointikertomusluonnoksen 23 päivänä helmikuuta 2001. (5) Esittelevän jäsenvaltion toimittaman kertomuksen saatuaan komissio aloitti neuvottelut jäsenvaltioiden asiantuntijoiden sekä hakijan (Du Pont de Nemours) kanssa direktiivin 6 artiklan 4 kohdan mukaisesti. (6) Hakija ilmoitti komissiolle ja esittelevälle jäsenvaltiolle, ettei se halunnut enää osallistua tätä tehoainetta koskevaan työohjelmaan. (7) Tämän vuoksi kyseistä tehoainetta ei voida sisällyttää direktiivin 91/414/ETY liitteeseen I. (8) Jäsenvaltioiden atsafenidiinia sisältävien kasvinsuojeluaineiden olemassa olevien varastojen hävittämiselle, säilyttämiselle, markkinoille saattamiselle ja käytölle direktiivin 91/414/ETY 8 artiklan 1 kohdan säännösten mukaisesti myöntämä lisäaika olisi rajattava enintään 12 kuukauteen niin, että olemassa olevia varastoja voitaisiin käyttää enää ainoastaan yhtenä kasvukautena. (9) Tällä päätöksellä ei rajoiteta toimia, joita komissio voi myöhemmin toteuttaa kyseisen tehoaineen osalta neuvoston direktiivin 79/117/ETY(4) mukaisesti. (10) On aiheellista säätää, että jäsenvaltioiden on pidettävä lopullinen tarkastelukertomus (luottamuksellisia tietoja lukuun ottamatta) asianomaisten osapuolten saatavilla tai saatettava se näiden käyttöön. (11) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Atsafenidiinia ei sisällytetä direktiivin 91/414/ETY liitteessä I olevaan tehoaineiden luetteloon. 2 artikla Jäsenvaltioiden on varmistettava, että: 1) atsafenidiinia sisältävien kasvinsuojeluaineiden väliaikaiset luvat perutaan kuuden kuukauden kuluessa tämän päätöksen hyväksymispäivästä; 2) tämän päätöksen hyväksymispäivästä alkaen atsafenidiinia sisältäville kasvinsuojeluaineille ei myönnetä väliaikaisia lupia direktiivin 91/414/ETY 8 artiklan 1 kohdassa säädetyn poikkeuksen mukaisesti. 3 artikla Jäsenvaltion direktiivin 91/414/ETY 4 artiklan 6 kohdan säännösten mukaisesti myöntämän lisäajan on oltava mahdollisimman lyhyt, ja sen on päätyttävä viimeistään 18 kuukauden kuluttua tämän päätöksen hyväksymispäivästä. 4 artikla Jäsenvaltioiden on pidettävä asianomaisten osapuolten saatavilla atsafenidiinia koskeva tarkastelukertomus direktiivin 91/414/ETY 14 artiklassa tarkoitettuja luottamuksellisia tietoja lukuun ottamatta tai saatettava se erityisestä pyynnöstä näiden käyttöön. 5 artikla Tämä päätös on osoitettu kaikille jäsenvaltioille. Tehty Brysselissä 4 päivänä joulukuuta 2002. Komission puolesta David Byrne Komission jäsen (1) EYVL L 230, 19.8.1991, s. 1. (2) EYVL L 276, 12.10.2002, s. 28. (3) EYVL L 96, 28.3.1998, s. 45. (4) EYVL L 33, 8.2.1979, s. 36.